ΓΡΑΠΤΗ ΕΡΩΤΗΣΗ E-3149/97 υποβολή: Klaus Lukas (NI) προς την Επιτροπή (13 Οκτωβρίου 1997)

Θέμα: Κατάχρηση πιστώσεων αναπτυξιακής βοήθειας

Η Επιτροπή θα μπορούσε να αναφέρει ποιά αφρικανικά κράτη έλαβαν πιστώσεις εξ ονόματος της αναπτυξιακής βοήθειας ή άλλες οικονομικές ενισχύσεις και αυτό από ποιές θέσεις του προϋπολογισμού;

Μπορεί να παράσχει μια έκθεση αξιολόγησης όσον αφορά την αναπτυξιακή βοήθεια που έχει χορηγηθεί μέχρι σήμερα (Αφρική);

Ποιό ποσοστό αυτών των πιστώσεων της αναπτυξιακής βοήθειας έχουν γίνει αντικείμενο καταχρήσεων και/ή δεν έχουν χρησιμοποιηθεί για τον προβλεπόμενο σκοπό;

Ποιά μέτρα έχει λάβει σχετικά η Επιτροπή;

Η Επιτροπή έχει προβεί στις απαραίτητες ενέργειες για να τις επιστραφούν τα καταχρασθέντα ποσά ή οι πιστώσεις που δεν έχουν χρησιμοποιηθεί σύμφωνα με την αρχική πρόβλεψη;

Γνωρίζει τα ονόματα των προσώπων που είναι υπεύθυνα για τις εν λόγω καταχρήσεις και/ή έχουν επωφεληθεί από αυτές;

Εάν ναι θα ανακοινώσει αυτά τα ονόματα στο Ευρωπαϊκό Κοινοβούλιο;

Aπάντηση του κ. Pinheiro εξ ονόματος της Επιτροπής (8 Δεκεμβρίου 1997)

Όσον αφορά τις πιστώσεις που χορήγησε η Επιτροπή στο πλαίσιο της αναπτυξιακής βοήθειας υπέρ των χωρών της Αφρικής, της Καραϊβικής και του Ειρηνικού (ΑΚΕ), το Aξιότιμο Mέλος του Kοινοβουλίου καλείται να ανατρέξει στις πληροφορίες που περιέχονται στην ανακοίνωση της Επιτροπής προς το Ελεγκτικό Συνέδριο, το Κοινοβούλιο και το Συμβούλιο σχετικά με τους δημοσιονομικούς ισολογισμούς και τους λογαριασμούς διαχείρισης του έκτου και έβδομου Ευρωπαϊκού Ταμείου Ανάπτυξης (ΕΤΑ) για το οικονομικό έτος 1996 ((SEC(979938 τελικό )).

Πραγματοποιείται επί του παρόντος σημαντική αξιολόγηση του συνόλου της αναπτυξιακής βοήθειας υπέρ των χωρών ΑΚΕ που διαχειρίζεται η Κοινότητα. Η τελική συνοπτική έκθεση αναμένεται για τα μέσα 1998.

Η Επιτροπή αποδίδει μεγάλη προσοχή στη χρησιμοποίηση των πιστώσεων για να εξασφαλίσει ότι αυτές χρησιμοποιούνται για την επίτευξη των καθορισθέντων αναπτυξιακών στόχων. Για το σκοπό αυτό, καθορίζεται στρατηγική παρέμβασης για κάθε χώρα, πράγμα που σημαίνει την υπογραφή ενδεικτικού προγράμματος. Στο πλαίσιό του, προσδιορίζονται και εγκρίνονται συγκεκριμένα έργα για χρηματοδότηση. Είναι δυνατόν να χορηγηθεί τεχνική βοήθεια στις δικαιούχους χώρες για να βοηθηθούν στη διαχείριση των κεφαλαίων. Για τις πληρωμές σχετικά με τα έργα, η Επιτροπή παρέχει άδεια μετά από προσκόμιση των δικαιολογητικών και επαλήθευση των στοιχείων. Η επαλήθευση αφορά την συμμόρφωση της διάθεσης και χρησιμοποίησης των πόρων στους στόχους του προγράμματος και στους κανόνες στον τομέα της χρηματοδότησης, πράγμα που επιτρέπει την πρόληψη ή την αντίδραση σε περίπτωση υποψιών για απάτη. Έχουν αναφερθεί ορισμένες περιπτώσεις απάτης στην Επιτροπή (Διοικητική μονάδα συντονισμού της καταπολέμησης της απάτης) και οι εν λόγω περιπτώσεις βρίσκονται υπό εξέταση.

Οι διαδικασίες σχετικά με τις αναθέσεις σύμβασης (ιδίως στους τομείς υψηλού κινδύνου) αναθεωρούνται τακτικά και προσαρμόζονται στην νέα πραγματικότητα. Για να ενισχυθεί η εν λόγω προσέγγιση, θα ενσωματώνονται στο εξής στη συγγραφή υποχρεώσεων ρήτρες κατά της διαφθοράς, οι οποίες θα εντάσσονται προοδευτικά στις συμφωνίες χρηματοδότησης καθώς και στις συμβάσεις συνεργασίας.